EHE EESTI – Eesti ettevõttele eesti nimi

VÕISTLUSE STATUUT

1. Võistluse eesmärk on juhtida ettevõtjate ja avalikkuse tähelepanu avaliku ruumi võõrkeelestumisele ning väärtustada eestikeelseid äri- ja ettevõttenimesid.
2. Võistlus kuulutatakse välja igal aastal emakeelepäeval.
3. Eheda eesti ettevõttenime auhinda annavad välja Haridus- ja Teadusministeerium, Eesti keelenõukogu ja Emakeele Selts. Auhind määratakse tunnustusena Eesti ettevõtjale, kelle äri- või ettevõttenimi on eestikeelne, kõlalt ja kirjapildilt eestipärane, kujundlik ja eristamisvõimeline.
4. Ehedal eesti ettevõttenimel on oma lugu, mis kajastab nimepaneku põhjendust, nt seost ettevõtja tegevusvaldkonnaga, aja- või kultuurilooga, ettevõtja endaga vms.
5. Võistlusel määratakse auhind viies kategoorias:

1) tootmisettevõtted;

2) teenindusettevõtted (sh kaubandus, toitlustus, majutus, vahendamine, müük, hooldus, teenuste pakkumine);

3) haridus-, noorte ja kultuuriasutused (sh huvikoolid, kultuurimajad);

4) vabaühendused;

5) aasta uustulnuk (äriregistri esmakanne on tehtud võistlusele eelneva aasta jooksul).

1. Võistluse auhinnaks on meene ja auaadress.
2. Kandideerida saab iga tegutsev ning Eestis registreeritud ettevõte.
3. Kandidaate võivad Emakeele Seltsile esitada kõik ettevõtjad ja füüsilised isikud.
4. Kandidaate saab esitada igal aastal alates 15. märtsist kuni 15. septembrini.

Kandidaadid esitatakse elektroonilises keskkonnas Emakeele Seltsi kodulehe [www.emakeeleselts.ee](http://www.emakeeleselts.ee) kaudu (otselink:  [bit.ly/EheEesti2020](https://docs.google.com/forms/d/e/1FAIpQLScTbmib3OHdU5nhOKZaD1rGSSjHRTU6G_sGy_lfjjZ1x2trXg/viewform)) või posti teel Emakeele Seltsi postiaadressil Roosikrantsi 6, 10119 Tallinn.

1. Eheda eesti ettevõttenime võistluse laureaadid valib žürii, milles on esindatud Haridus- ja Teadusministeeriumi, Eesti keelenõukogu, Emakeele Selts ning Eesti Väike- ja Keskmiste Ettevõtjate Assotsiatsioon.
2. Võistluse tulemused tehakse teatavaks ja auhinnad antakse võitjatele pidulikult üle igal aastal ettevõtjate päeval või vahetult sellel nädalal.

14. märtsil 2020 Tallinnas